# Rhoi Blaenoriaeth i Dlodi yng nghyllideb 2020/21 Llywodraeth Cymru

Mae bron i chwarter o boblogaeth Cymru yn byw mewn tlodi. Er gwaethaf amryw o flaengareddau polisi, mae’r broblem wedi gwaethygu dros y blynyddoedd diwethaf gyda thua 40,000 mwy o bobl yn byw mewn tlodi rhwng 2015-16 a 2017-18 nag oedd yn ystod 2007-08 i 2009-10.[[1]](#endnote-1)

Mae tlodi nid yn unig yn niweidio bywydau y teuluoedd y mae’n effeithio’n uniongyrchol arnyn nhw, ond hefyd mae’n cael effaith ar y gymdeithas ehangach yng Nghymru. Yn 2016 fe wnaeth Sefydliad Joseph Rowntree amcangyfrif bod cysylltiad rhwng tlodi a gwariant cyhoeddus ychwanegol o tua £3.6 biliwn yng Nghymru.[[2]](#endnote-2) Nid yn unig y dylai Llywodraeth Cymru fod yn blaenoriaethu datrys tlodi oherwydd mai dyna’r peth iawn i’w wneud, mae hefyd yn gwneud synnwyr economaidd.

Mae tri prif ffactor yn achosi tlodi yng Nghymru:

1. Gwaith sydd ddim yn cynnig digon o incwm i weithwyr fwynhau safon byw gweddus.
2. Y system nawdd cymdeithasol ddim yn cynnig digon o gymorth i deuluoedd.
3. Costau byw uchel, yn enwedig cost tai.

Mae tlodi hefyd yn effeithio’n sylweddol ar addysg, iechyd a thai: mae incwm isel yn cynyddu’r risg o gyflawniad isel gan blant yn yr ysgol, afiechyd drwy gydol oes pobl, a byw mewn tai gwaeth eu hansawdd.

Er nad yw pob ysgogiad polisi wedi cael eu trosglwyddo i Gynulliad Cenedlaethol Cymru, gall Llywodraeth Cymru benderfynu ar ganlyniadau drwy ei gwariant yn ogystal â’i pholisïau a’i deddfwriaethau. Â’i chyllideb dros £18 biliwn, mae gan Lywodraeth Cymru reolaeth dros symiau sylweddol o arian a allai, o’i buddsoddi’n briodol, gael effaith bositif ar fywydau teuluoedd isel eu hincwm.

Mae Sefydliad Bevan yn croesawu’r ffocws unwaith eto ar ddatrys tlodi ers Rhagfyr 2018. I weithredu’r ymrwymiad hwn, mae Sefydliad Bevan yn annog Llywodraeth Cymru i wneud datrys tlodi yn flaenoriaeth allweddol yn y gyllideb nesaf ac yn eu cyllidebau i'r dyfodol.

Wrth i baratoadau ar gyfer cyllideb 2020-21 ddechrau, mae Sefydliad Bevan yn datgan yn y papur hwn, rai o’r egwyddorion a ddylai fod yn sail i’r gyllideb nesaf o safbwynt gwrth-dlodi ac yn nodi rhai o'r blaenoriaethu pwysicaf ar gyfer cyllideb.

## Egwyddorion cyllideb gwrth-dlodi

Mae Sefydliad Bevan yn argymell y chwe egwyddor ganlynol a ddylai fod yn sail i gyllideb 2020/21 Llywodraeth Cymru:

1. datrys tlodi ddylai fod wrth wraidd cyllideb Cymru;
2. dylai fod strategaeth gydlynol yn gosod allan sut bydd y gyllideb yn helpu i ddatrys tlodi;
3. dylid ffocysu gwariant ar bolisïau lle ceir tystiolaeth glir eu bod yn helpu i ddatrys tlodi;
4. rhaid i fuddsoddiadau mewn atebion fod ar raddfa a fydd yn gwneud gwahaniaeth;
5. dylid gweithredu camau i liniaru effeithiau gwaethaf polisi Llywodraeth y DU ar ddiwygio lles;
6. dylai Llywodraeth Cymru ystyried sut y gellir cyfuno cynlluniau gwahanol y mae’n eu cyllido eisoes i ddatrys tlodi i ffurfio “Rhwyd Ddiogelwch Cymru”

## Cyllideb i ddatrys tlodi

Mae’n hanfodol bwysig bod y gyllideb yn clustnodi gwariant ar gyfer ymyriadau a fydd yn datrys tlodi a delio gyda’r canlyniadau ar draws pob pennawd gwariant yn y gyllideb. Os ydy cyllideb 2020/21 Llywodraeth Cymru yn mynd i gael effaith sylweddol ar dlodi yng Nghymru, rydyn ni’n argymell rhoi blaenoriaeth i’r meysydd canlynol.

### Yr economi

Mae diweithdra a thangyflogaeth yn parhau i fod yn broblemau sylweddol mewn rhai rhannau o Gymru ac ymhlith rhai grwpiau o bobl. Mae hyn o bwys oherwydd bod oedolyn neu blentyn sy’n byw mewn teulu heb waith yn sylweddol fwy tebygol o fod yn byw mewn tlodi na pherson yn byw mewn teulu sy’n mewn gwaith.[[3]](#endnote-3) Ar yr un pryd, mae nifer gynyddol o bobl mewn tlodi yn byw mewn teuluoedd lle mae o leiaf un aelod o’r teulu yn gweithio, gyda gwaith cyflog isel ac ansicr yn fwy cyffredin yng Nghymru nag mewn unrhyw fan arall.[[4]](#endnote-4)

Dylai Cyllideb 2020/21 Llywodraeth Cymru ymrwymo i:

* Barhau i fuddsoddi mewn creu swyddi, rhoi blaenoriaeth i’r rhannau hynny o Gymru gyda’r economïau lleol gwannaf. Mae hyn yn cynnwys cynnal cronfeydd arian ar gyfer Hybiau Strategol allweddol yn Ardal Tasglu’r Cymoedd.[[5]](#endnote-5)
* Clustnodi cyllid i godi ymwybyddiaeth o waith teg yn ôl argymhelliad y Comisiwn Gwaith Teg.[[6]](#endnote-6) Mae Llywodraeth yr Alban eisoes wedi ymrwymo i fuddsoddi mewn ymgyrch o'r fath gyda'r Gynghrair Tlodi yn derbyn £380,000 i hybu gwaith teg yn yr Alban yn ystod blwyddyn ariannol 2019/20.[[7]](#endnote-7)
* Sicrhau bod egwyddorion gwaith teg yn cael eu hymgorffori yn y gwariant sydd wedi’i anelu at gynyddu’r economi sylfaenol sy’n cynnwys sectorau gyda rhai o'r cyflogau a’r amodau gwaethaf yn y DU.[[8]](#endnote-8)
* Sicrhau bod y cyllid cyhoeddus yn cael ei glustnodi ar gyfer cyflogwyr gwaith teg yn unig, yn ôl argymhelliad Comisiwn Gwaith Teg.[[9]](#endnote-9) Yn bresennol, mae Llywodraeth Cymru yn gwario tua £6 biliwn yn flynyddol ar nwyddau, gwasanaethau a gwaith, felly gallai ei phenderfyniadau caffaeliad gael effaith sylweddol ar hybu gwaith teg.[[10]](#endnote-10)

### Ynni, cynllunio a materion gwledig

Mae tlodi tanwydd yn parhau i fod yn broblem sylweddol ledled Cymru. Dylid anelu gwariant Llywodraeth Cymru yn glir ar ostwng costau ynni i deuluoedd isel eu hincwm.

Dylai Cyllideb 2020/21 Llywodraeth Cymru:

* Dargedu gwariant i leihau tlodi tanwydd teuluoedd isel eu hincwm gan gynnwys teuluoedd lle mae o leiaf un aelod mewn gwaith.[[11]](#endnote-11)
* Ystyried a fyddai ceisio cyfrifoldeb dros Daliad Tanwydd Gaeaf yn caniatáu i Lywodraeth Cymru fynd i’r afael â thlodi tanwydd ymhlith pobl hŷn yn fwy effeithiol.[[12]](#endnote-12) Gwariwyd tua £110 miliwn ar Daliadau Tanwydd Gaeaf yng Nghymru yn 2017/18.[[13]](#endnote-13)

### Addysg

Mae cael eich geni i dlodi yn effeithio’n sylweddol ar gyfleoedd bywyd plentyn yn yr hirdymor. Un o'r prif resymau dros hyn ydy bod bwlch sylweddol wedi datblygu rhwng cyflawniad plant wedi eu magu mewn teuluoedd isel eu hincwm a phlant a fagwyd mewn teuluoedd uwch eu hincwm. Mae digonedd o dystiolaeth sy’n dangos y gall addysg a gofal plant o ansawdd uchel gau’r bwlch hwn[[14]](#endnote-14) ac rydyn ni’n credu y dylai cyllideb Llywodraeth Cymru ffocysu ar raglenni sy’n cyflawni hyn. Ar y llaw arall, gall addysg bellach o ansawdd helpu gweithwyr isel eu hincwm i symud i swyddi uwch eu hansawdd a trwy hynny gynyddu eu hincwm a lleihau eu risg o dlodi.

Mae gan y system addysg hefyd rôl i’w chwarae i ostwng nifer y teuluoedd sy’n byw mewn tlodi. Gall costau mynychu ysgol ac Addysg Bellach fod yn faich sylweddol ar gyllideb teulu. Mae Llywodraeth Cymru eisoes yn cyllido nifer o gynlluniau cymorth i helpu teuluoedd gyda’r costau hyn, yn darparu rhwyd ddiogelwch pan na fydd y system nawdd cymdeithasol y DU yn cynnig cymorth digonol. Mae systemau fel hyn yn cynnwys Prydau Ysgol am Ddim a Lwfans Addysg Cynnal. Gallai cynyddu’r cyllid sydd ar gael ar gyfer Rhwyd Ddiogelwch Cymru helpu symud mwy o deuluoedd allan o dlodi.

Dylai Cyllideb 2020/21 Llywodraeth Cymru:

* Gynnig 15 awr o ofal plant uchel ei ansawdd i bob plentyn o deulu isel ei incwm p’run a yw eu rhieni mewn gwaith ai peidio.[[15]](#endnote-15)
* Sicrhau bod cyllid ysgol yn cael ei anelu’n gadarn at gau’r bwlch cyflawniad addysgol.[[16]](#endnote-16) Canfu adroddiad a gyhoeddwyd gan 'Sibieta Economics of Education' nad oes ar hyn o bryd unrhyw gydberthynas bositif rhwng cyllid ysgol fesul disgybl a lefelau amddifadedd yng Nghymru.[[17]](#endnote-17)
* Clustnodi cyllid digonol er mwyn sicrhau:
* bod pob plentyn y mae ei deulu/ei theulu yn derbyn Credyd Cynhwysol yn cael cinio ysgol am ddim.[[18]](#endnote-18) Awgrymodd amcangyfrifon Cymdeithas y Plant yn 2018 y byddai angen i Lywodraeth Cymru ryddhau £35 miliwn ychwanegol i awdurdodau lleol allu cyllido hyn;[[19]](#endnote-19)
* bod Lwfans Cynhaliaeth Addysg a Grant Addysg Bellach yn paru’n gynyddol gyda Lwfans Ceisio Gwaith ac elfen Ceisio Gwaith y Credyd Cynhwysol.[[20]](#endnote-20) Mae person ifanc o dan 25oed yn gymwys i dderbyn £57.90 yr wythnos o Lwfans Ceisio Gwaith ond dim ond hawl i £30 yr wythnos sydd gan pobl 16 i 18 oed o dan y Lwfans Cynhaliaeth Addysg;[[21]](#endnote-21)
* na fydd unrhyw berson ifanc yn cael ei rwystro rhag cymryd rhan mewn addysg bellach oherwydd ffioedd ymrestru’r coleg.[[22]](#endnote-22)
* Cynyddu’r buddsoddiad yn y ddarpariaeth yn ystod gwyliau ysgol i o leiaf £4.75 miliwn y flwyddyn fel yr amlinellwyd yn adroddiad Sefydliad Bevan *Kids on the Breadline: Solutions to Holiday Hunger*.[[23]](#endnote-23)
* Cynyddu buddsoddiad mewn Addysg Bellach, yn enwedig darpariaeth sy’n caniatáu dilyniant ar gyfer pobl ifanc ac oedolion gyda chymwysterau addysgol is eu lefel i uwchraddio’u sgiliau neu i ail-sgilio.[[24]](#endnote-24) Yng nghyllideb 2019/20, gwariwyd tua £92 miliwn yn llai ar adnoddau nag yn 2016/17, heb ystyried chwyddiant.[[25]](#endnote-25)

### Cludiant

Mae mynediad i gludiant dibynadwy, fforddiadwy, cyhoeddus yn hanfodol. Ac eto mae gormod o gymunedau heb gludiant cyhoeddus dibynadwy yn enwedig yn gynnar yn y bore ac yn gynnar gyda'r nos, ac mae hynny yn cyfyngu mynediad i’r gwaith. Lle mae gwasanaethau ar gael, gall taith nôl a mlaen gostio mwy thâl awr i oedolion a mwy na thâl dwy awr i bobl ifanc o dan 18 oed a phrentisiaid.[[26]](#endnote-26)

Dylai Cyllideb 2020/21 Llywodraeth Cymru:

* Fuddsoddi yn y rhwydwaith bysiau er mwyn cynyddu nifer y gwasanaethau a ddarperir tu allan i ddinasoedd mawr Cymru.[[27]](#endnote-27)
* Ystyried disodli’r cynllun tocynnau mantais cyfredol gyda thocyn isel iawn ei gost (e.e. 50c) i bawb.[[28]](#endnote-28) Canfu ymchwil gan Sefydliad Bevan yn 2018 y byddai’n bosibl i gyflwyno cynllun o'r fath heb unrhyw gost ychwanegol i Lywodraeth Cymru tu hwnt i’r £100 miliwn yn mae’n buddsoddi eisoes yn y diwydiant.[[29]](#endnote-29)
* Yn absenoldeb cynllun o’r fath, ariannu i gyfyngu ar brisiau taith fel bod cyfradd uchafswm pris tocyn taith ddwy ffordd ar fetro De Cymru yr un fath â Chyflog Byw Cenedlaethol.[[30]](#endnote-30)

### Tai

Costau tai ydy’r gost sengl fwyaf sydd gan deuluoedd gyda thai anfforddiadwy yn un o’r prif ffactorau sy’n achosi tlodi. Croesewir ymrwymiad Llywodraeth Cymru i adeiladu 20,000 o dai fforddiadwy newydd ond mae codiadau uwch na chwyddiant mewn rhent cymdeithasol yn ystod y blynyddoedd diweddar wedi gwneud rhai o’r tai cymdeithasol yn “anfforddiadwy” i filoedd o bobl.

Mae newidiadau i system nawdd cymdeithasol y DU hefyd wedi rhoi pwysau ar deuluoedd isel eu hincwm, y mae Taliadau Tai yn ôl Disgresiwn yn rhannol wedi’u lliniaru.

Dylai Cyllideb 2020/21 Llywodraeth Cymru:

* Parhau i fuddsoddi yn ei hymrwymiad o godi 20,000 o dai fforddiadwy newydd erbyn diwedd tymor y Cynulliad.[[31]](#endnote-31)
* Cynyddu swm y grant cyllido a ddarperir ar gyfer y sector tai cymdeithasol wrth adeiladu cartrefi newydd i leihau’r pwysau i gynyddu rhent cymdeithasol.[[32]](#endnote-32) Clustnodwyd cyfalaf o £138 miliwn ar gyfer grantiau tai cymdeithasol yng Nghyllideb 2019/20 Llywodraeth Cymru o’i gymharu â £207 miliwn yn nghyllideb 2018/19.[[33]](#endnote-33)
* Ategu at gronfeydd Taliad Tai yn ôl Disgresiwn (DHP) er mwyn darparu mwy o gymorth i deuluoedd isel eu hincwm yng Nghymru.[[34]](#endnote-34) Yn yr Alban, darparodd Llywodraeth yr Alban gyllid ychwanegol ar gyfer awdurdodau lleol i ategu at y cymorth a geir gan y Taliad Tai yn ôl Disgresiwn.[[35]](#endnote-35) Petai Llywodraeth Cymru yn dilyn yr un trywydd, byddai £12.5 miliwn ychwanegol ar gael ar gyfer awdurdodau lleol yng Nghymru er mwyn darparu cymorth ychwanegol.[[36]](#endnote-36)

### Iechyd a Gofal Cymdeithasol

Ar gyfartaledd, mae iechyd pobl sy’n byw mewn tlodi yn waeth drwy gydol eu hoes na iechyd pobl o deuluoedd uwch eu hincwm. Mae bod yn anabl neu byw gyda chyflwr hirdymor yn cynyddu’r risg o fyw mewn tlodi, gyda dros hanner y bobl sy’n byw mewn tlodi yn byw mewn teulu gydag unigolyn anabl. Mae’r costau byw ychwanegol, yn cynnwys costau gofal yn cynyddu’r pwysau ar bobl anabl. Eisoes mae nifer o gynlluniau ar gael i gynorthwyo pobl, ond dydy pawb sydd â hawl i dderbyn cymorth ddim yn ei hawlio, tra bod lle pellach i gynyddu swm y cymorth sy’n cael ei gynnig.

Dylai Cyllideb 2020/21 Llywodraeth Cymru:

* Gwella gwariant ar raglenni sydd wedi profi eu bod yn gostwng anghydraddoldebau.[[37]](#endnote-37)
* Buddsoddi mewn ymgyrch i godi ymwybyddiaeth o gynlluniau sy’n cynorthwyo teuluoedd isel eu hincwm gyda chostau ychwanegol anghenion anabledd a gofal.[[38]](#endnote-38)
* Ystyried ymhellach yr adnoddau sydd eu hangen i godi teuluoedd isel eu hincwm gydag aelod anabl allan o dlodi.[[39]](#endnote-39)

## Casgliad

Mae Sefydliad Bevan yn sylweddoli bod gan Lywodraeth Cymru benderfyniadau anodd i’w gwneud wrth ddatblygu cyllideb. Mae cyni cyllidol a’r ansicrwydd economaidd cyfredol wedi dwysáu’r anawsterau hyn. Ond mae Sefydliad Bevan yn credu os ydy Llywodraeth Cymru o ddifri am ymrwymo i ddatrys tlodi, yna mae rhaid iddi sicrhau bod hyn yn cael ei adlewyrchu yng nghyllideb 2020/21. Mae gwario arian ar ddatrysiadau effeithiol ar raddfa nid yn unig yn gwella bywydau pobl ond hefyd yn gwneud synnwyr ariannol cadarn.

*Mae’r ddogfen waith hon yn rhan o brosiect gwaith ehangach a ddatblygwyd ar y cyd â Sefydliad Bevan a Sefydliad Joseph Rowntree.*

**Cyfeiriadaeth**

1. Roedd 730,000 yn byw mewn tlodi yn 2015/16 i 2017/18 o’i gymharu â 690,000 yn 2007/08 i 2009/10 – Ystadegau Cymru, Pobl mewn tlodi cymharol fesul math o ddaliadaeth, Ar gael ar y wefan - [https://statswales.gov.wales/Catalogue/Community-âSafety-and-Social-Inclusion/Poverty/peopleinrelativeincomepoverty-by-tenuretype](https://statswales.gov.wales/Catalogue/Community-%C3%A2Safety-and-Social-Inclusion/Poverty/peopleinrelativeincomepoverty-by-tenuretype) [↑](#endnote-ref-1)
2. Sefydliad Joseph Rowntree, (2016) *Prosperity without poverty: a framework for action in Wales.* Ar gael ar y wefan - <https://www.jrf.org.uk/report/prosperity-without-poverty> [↑](#endnote-ref-2)
3. Mae 60 y cant o oedolion oed gweithio yn byw mewn tlodi os nad oes unrhyw oedolyn mewn gwaith. Mae hyn yn gostwng i 28 y cant lle mae un oedolyn ond nid pob oedolyn mewn gwaith – Ystadegau Cymru. Oedolion oed gweithio mewn tlodi cymharol fesul statws economaidd y teulu, ar gael ar y wefan - <https://statswales.gov.wales/Catalogue/Community-Safety-and-Social-Inclusion/Poverty/workingageadultsinrelativeincomepoverty-by-economicstatusofhousehold> [↑](#endnote-ref-3)
4. Comisiwn Gwaith Teg, (2019) *Fair Work Wales, Report of the Fair Work commission,* Ar gael ar y wefan - <https://gov.wales/sites/default/files/publications/2019-05/fair-work-wales.pdf> [↑](#endnote-ref-4)
5. Sefydliad Bevan(2017), *Taking the valleys forward, How the Valleys Taskforce can build prosperity and security,* Ar gael ar y wefan - <https://www.bevanfoundation.org/publications/page/3/>; a Dr Tom Archer, Dr Stephen Green, Ian Wilson, (June 2018, JRF), *Effective Housing for people on low income in the Welsh Valleys, a*r gael ar y wefan - <https://www.jrf.org.uk/report/effective-housing-people-low-incomes-welsh-valleys> [↑](#endnote-ref-5)
6. Comisiwn Gwaith Teg rhif (4) yn benodol, argymhelliad 28 [↑](#endnote-ref-6)
7. Llywodraeth yr Alban (Mehefin 2019), *Every Child Every Chance, Tackling Child Poverty Delivery Plan. First year Progress Report 2018-19,* Ar gael ar y wefan - <https://www.gov.scot/publications/tackling-child-poverty-delivery-plan-first-year-progress-report-2018-19/pages/6/> [↑](#endnote-ref-7)
8. Ymateb Sefydliad Bevan i ymholiad Cynulliad Cymru Pwyllgor Cydraddoldeb, Llywodraeth Leol a Phwyllgor Cymunedau ar ‘wneud yr economi weithio i bobl isel eu hincwm’ (Gorffennaf 2017). Ar gael ar y wefan - <https://www.bevanfoundation.org/publications/consultation-response-making-economy-work-people-low-incomes/> [↑](#endnote-ref-8)
9. Comisiwn Gwaith Teg rhif (4) yn benodol argymhelliad 18 [↑](#endnote-ref-9)
10. Mair Bell, Canolfan Polisi Cyhoeddus Cymru (Mawrth 2019), *Sustainable Public Procurement.* Ar gael ar y wefan - <https://www.wcpp.org.uk/wp-content/uploads/2019/03/190301-SPP-final_Eng-1.pdf> [↑](#endnote-ref-10)
11. Byddai dull fel hyn o fynd ati yn symud Cymru i fod yn unol â’r arfer cyfredol yn yr Alban drwy Fesur Seneddol (Yr Alban) ar Dlodi Tanwydd (Tanwydd, Diffiniad a Strategaeth) sydd ar hyn o bryd yn mynd drwy Senedd yr Alban. [↑](#endnote-ref-11)
12. Mae grymoedd o’r fath eisoes wedi cael eu trosglwyddo i’r Alban o dan Ddeddf Nawdd Cymdeithasol 2018 (Yr Alban) [↑](#endnote-ref-12)
13. Mae’r ffigwr hwn wedi’i seilio ar ddata Llywodraeth y DU – Taliad Tanwydd Gaeaf: ffigurau 2017 i 2018 o’r rhai sy’n derbyn a theuluoedd. Yn benodol y data ar Symiau taliadau tanwydd gaeaf fesul Awdurdod Lleol ac oed, ar gael ar y wefan - <https://www.gov.uk/government/statistics/winter-fuel-payment-recipient-and-household-figures-2017-to-2018> [↑](#endnote-ref-13)
14. Adam Butler a Jill Rutter, Ymddiriedaeth Teulu a Gofal Plant, (2016) *Creating an anti-poverty childcare system.* Cyhoeddwyd gan Sefydliad Joseph Rowntree, ar gael ar y wefan - <https://www.familyandchildcaretrust.org/sites/default/files/Resource%20Library/anti_pov_childcare_full_0%20%281%29.pdf> [↑](#endnote-ref-14)
15. ibid [↑](#endnote-ref-15)
16. JRF rhif (2) Mae’r adroddiad yn cyfeirio at ragflaenydd Grant Datblygu Disgyblion, sef Grant Amddifadedd Disgyblion. [↑](#endnote-ref-16)
17. Luke Sibieta, Sibieta Economics of Education (Ebrill 2019), *School spending in Wales, a*r gael ar y wefan - <https://sibietaeconed.files.wordpress.com/2019/04/school-spending-in-wales-090419-2.pdf> [↑](#endnote-ref-17)
18. Nid oes gan tua 55,000 o blant sy’n byw mewn tlodi fynediad i ginio ysgol am ddim yng Nghymru oherwydd meini prawf cymhwyster Llywodraeth Cymru – Ymateb Sefydliad Bevan i Ymgynghoriad Llywodraeth Cymru ar Gymhwyster ar gyfer Cinio Ysgol am Ddim rhif (18 Medi 2018). Ar gael ar y wefan - <https://41ydvd1cuyvlonsm03mpf21pub-wpengine.netdna-ssl.com/wp-content/uploads/2018/09/Bevan-Foundation-Free-School-Meals-Consultation-Response-Final-Draft.pdf> [↑](#endnote-ref-18)
19. Cymdeithas y Plant, (2018) *Free school meals and Universal Credit Briefing on Welsh Government’s proposed changes to eligibility criteria for free school meals,* ar gael ar y wefan - <https://www.childrenssociety.org.uk/sites/default/files/briefing-for-ams-on-free-school-meals-and-universal-credit.pdf> [↑](#endnote-ref-19)
20. Sefydliad Bevan (May 2018), *I want to be something: better opportunities for young people.* Ar gael ar y wefan - <https://www.bevanfoundation.org/publications/want-something-better-opportunities-young-people/> [↑](#endnote-ref-20)
21. Gov.UK, *Lwfans Ceisio Gwaith (JSA), a*r gael ar y wefan - <https://www.gov.uk/jobseekers-allowance>; a Chyllid Myfyrwyr Cymru, *LCA, Faint alla i ei gael,* ar gael ar y wefan - <https://www.studentfinancewales.co.uk/fe/ema/how-much-can-i-get.aspx>  [↑](#endnote-ref-21)
22. Sefydliad Bevan rhif (20) [↑](#endnote-ref-22)
23. Sefydliad Bevan(Mai 2019), *Kids on the breadline: Solutions to Holiday Hunger.* Ar gael ar y wefan - <https://www.bevanfoundation.org/publications/kids-on-the-breadline-solutions-to-holiday-hunger/> [↑](#endnote-ref-23)
24. Sefydliad Bevan n(20) [↑](#endnote-ref-24)
25. Clustnodwyd £512 miliwn ar gyfer Adnodd Addysg Bellach yng nghyllideb 2016/17 Llywodraeth Cymru o’i gymharu â £420 miliwn yng nghyllideb 2019/20. Gweler *Dyraniadau’r Prif Grŵp Gwariant (MEG)*, Llywodraeth Cymru, ar gael ar y wefan - <https://gov.wales/final-budget-2016-2017>; a *thablau dyrianiadau ailddatganedig MEG (Ionawr 2019)* Llywodraeth Cymru, ar gael ar y wefan - <https://gov.wales/final-budget-2019-2020> [↑](#endnote-ref-25)
26. Er enghraifft, ar hyn o bryd ar unrhyw adeg o'r dydd mae cost taith nôl a mlaen o Ferthyr Tudful i Orsaf Ganolog Caerdydd yn costio £8.40. A chost cyflog byw yn £8.21 yr awr i’r rhai dros 25 oed ac mor isel â £4.35 yr awr i bobl ifanc oed 16 i 17. [↑](#endnote-ref-26)
27. Ymateb Sefydliad Bevan i Ymgynghoriad Llywodraeth Cymru ar gynnal teithio am ddim ar fysiau i bobl hŷn, pobl anabl a chyn-filwyr (Ionawr 2018). Ar gael ar y wefan - <https://www.bevanfoundation.org/publications/consultation-maintaining-free-bus-travel/> [↑](#endnote-ref-27)
28. ibid [↑](#endnote-ref-28)
29. ibid [↑](#endnote-ref-29)
30. Victoria Winckler, Sefydliad Bevan (September 2016), *Making the Most of Metro,* Ar gael ar y wefan - <https://www.bevanfoundation.org/commentary/making-most-of-metro/> [↑](#endnote-ref-30)
31. Fel y gwelir yn rhaglen Llywodraeth Cymru ar gyfer Llywodraethu - Llywodraeth Cymru (2016), *Symud Cymru Ymlaen 2016-21, a*r gael ar y wefan <https://gweddill.gov.wales/docs/strategies/160920-taking-wales-forward-en.pdf> [↑](#endnote-ref-31)
32. Ymateb Sefydliad Bevan a Sefydliad Joseph Rowntree i Adolygiad Annibynnol o Gyflenwad o Dai Fforddiadwy yng Nghymru, ar gael ar y wefan - <https://www.bevanfoundation.org/publications/affordable-housing-valleys-response-affordable-housing-supply-independent-review/> [↑](#endnote-ref-32)
33. Llywodraeth Cymru, *Dyraniadau’r Prif Grŵp Gwariant (MEG)*, Llywodraeth Cymru, ar gael ar y wefan - <https://gov.wales/final-budget-2018-2019>; a *thablau dyraniadau ailddatganedig MEG (Ionawr 2019)* Llywodraeth Cymru, ar gael ar y wefan - <https://gov.wales/final-budget-2019-2020> [↑](#endnote-ref-33)
34. Bu Llywodraeth yr Alban yn darparu cyllid ar gyfer awdurdodau lleol yn yr Alban i ategu‘r taliadau tai yn ôl disgresiwn er blwyddyn ariannol 2013/14 – Senedd yr Alban, Y Ganolfan Wybodaeth (20 Chwefror 2014) *SPICe Briefing, Discretionary Housing Payments.* Ar gael ar y wefan <http://www.parliament.scot/ResearchBriefingsAndFactsheets/S4/SB_14-17.pdf> - [↑](#endnote-ref-34)
35. ibid [↑](#endnote-ref-35)
36. Mae gan awdurdodau lleol ganiatâd i wario 2.5 o’r arian y maen nhw’n ei dderbyn gan Lywodraeth y DU am Daliadau Tai yn ôl Disgresiwn. Darparwyd £8.38 miliwn ar gyfer awdurdodau lleol Cymru i wario ar Daliadau Tai yn ôl Disgresiwn ar gyfer 2019/2020, felly mae awdurdodau lleol Cymru yn cael gwario £12.57 miliwn ychwanegol i ategu eu cyllid. Byddai Llywodraeth Cymru yn cael darparu’r cyllid hwn ar gyfer awdurdodau lleol. Ceir rhagor o wybodaeth am hyn yng *Nghylchlythyrau* *cymhorthdal Budd-daliadau 2019,* Adran Waith a Phensiynauar gael, ar y wefan -  <https://www.gov.uk/government/publications/housing-benefit-subsidy-circulars-2019/s12019-2019-20-discretionary-housing-payments-government-contribution-for-english-and-welsh-local-authorities#distribution-of-the-government-contribution-for-english-and-welsh-las> [↑](#endnote-ref-36)
37. Sefydliad Bevan, (Mai 2019), *Safbwyntiau Newydd ar anghydraddoldebau, ar gael ar y wefan* - <https://www.bevanfoundation.org/publications/new-perspectives-on-health-inequalities/> [↑](#endnote-ref-37)
38. Sefydliad Rowntree, (2016), *Gallwn ddatrys tlodi yn y DU, strategaeth ar gyfer llywodraethau, busnesau, cymunedau a dinasyddion. Ar gael ar y wefan*- <https://www.jrf.org.uk/report/we-can-solve-poverty-uk> [↑](#endnote-ref-38)
39. ibid [↑](#endnote-ref-39)